LA POESIA OMPLIRÀ LA PLAÇA DE L'ELIANA
Sin fecha

La Poesia omplirà la plaça de l'Eliana

El passat 21 de març, a causa de les fortes pluges, la Jam poètica de l'Eliana es va veure obligada a suspendre les activitats previstes per a la celebració del Dia Internacional de la Poesia, en col·laboració amb l'ajuntament de l'Eliana des de les seues regidories d’Educació i Cultura.

Amb el temps a favor, aquest dissabte dia 9 de maig a partir de les 11.30 hores, la JAM POÈTICA de l'Eliana torna a convocar tots els veïns i les veïnes a gaudir d'un matí de poesia a la plaça del País Valencià .

Amb aquest dia es pretén promoure l'ensenyament de la poesia; fomentar la tradició oral dels recitals poètics; donar suport a les editorials menudes; crear una imatge atractiva de la poesia en els mitjans de comunicació perquè no seguisca considerant-se una forma antiquada d'art, sinó, al contrari, una via d'expressió que permet a les societats transmetre els seus valors i emocions reafirmant-se en la seua identitat, restablir el diàleg entre la poesia i la resta de manifestacions artístiques com el teatre, la dansa, la música i la pintura.

La Jam celebra el seu tercer aniversari i res millor que una proposta poètica per commemorar-ho. L'organització ha previst, a més, un xicotet acte per fer entrega dels premis de la Primera Edició del concurs de Poesia Juvenil que l'associació cultural ha dissenyat i que ha estat dirigida a l'alumnat de tots els centres educatius de Secundària i Batxiller del municipi.

Finalitzat el lliurament de diplomes i guardons commemoratiu als i les autores seleccionades, es donarà pas a un recital de poesia ofert pels membres de la Jam Poètica de l'Eliana. L'organització convida i anima a totes les persones amb il·lusió per recitar a participar activament en aquesta lectura pública comuna.